রাশিয়া-ইউক্রেন সংঘর্ষে আর মধ্যস্ততা করতে চান না ট্রাম্প!

ওয়েব ডেস্ক : রাশিয়া-ইউক্রেন সংঘর্ষে (Russia-Ukraine Conflict) আর মধ্যস্ততা করতে চান না ডোনাল্ড ট্রাম্প (Donald trump)! সূত্রের খবর, তিনি তাঁর সহযোগীদের জানিয়েছেন, আগে রাশিয়া (Russia) ও ইউক্রেনের (Ukraine) নেতারা একান্তে যুদ্ধবিরতি নিয়ে আলোচনা করুক। ফলে রাশিয়া-ইউক্রেনের মধ্যে পরবর্তী বৈঠকে দেখা নাও যেতে পারে মার্কিন প্রেসিডেন্টকে।

সম্প্রতি রাশিয়া-ইউক্রেন সংঘর্ষ (Russia-Ukraine Conflict) বিরতি নিয়ে রাশিয়ার প্রেসিডেন্ট ভ্লাদিমির পুতিনের (Vladimir Putin) সঙ্গে বৈঠক করেছিলেন মার্কিন প্রেসিডেন্ট ডোনাল্ড ট্রাম্প (Donald Trump)। কিন্তু সেই বৈঠকে কোনও সমাধানসূত্র মেলেনি। তবে এর পরে রাশিয়া ও ইউক্রেন বৈঠক হতে চলেছে বলে জানিয়েছিলেন ট্রাম্প। সেই বৈঠকে তিনিও উপস্থিত থাকবে বলে জানিয়েছিলেন। তবে সহযোগীদের যে বার্তা দিয়েছেন তিনি, তার ফলে বিশেষজ্ঞরা মনে করছেন, রাশিয়া ও ইউক্রেনের মধ্যে সংঘর্ষবিরতি আলোচনা নিয়ে ধীরে চলো নীতি গ্রহণ করেছেন ট্রাম্প।

আরও খবর : প্রয়াত শিল্পপতি লর্ড স্বরাজ পল

অন্যদিকে গত সোমবার হোয়াইট হাউসে ট্রাম্পের সঙ্গে বৈঠক করেন ইক্রেনের প্রেসিডেন্ট ভলোদিমির জেলেনস্কি (Volodymyr Zelenskyy)। সেখানে উপস্থিত ছিলেন ইউরোপের অনেক নেতারাও। অন্যদিকে গত সোমবার পুতিনকে ফোনও করেছিলেন ট্রাম্প। তাঁদের মধ্যে প্রায় ৪০ মিনিট ধরে আলোচনা হয়। কোথায় শান্তি বৈঠক হবে তা নিয়ে দুই নেতার মধ্যে আলোচনা হয়েছিল বলে জানিয়েছিলেন ট্রাম্প। সেখানে নিজেও থাকবেন বলে পুতিনকে জানিয়েছিলেন। তবে জানা যাচ্ছে, রাশিয়া-ইউক্রেন পরবর্তী শান্তি বৈঠকে সেখানে উপস্থিত নাও থাকতে পারেন মার্কিন প্রেসিডেন্ট।

মূলত, কয়েক বছরে গোটা বিশ্বে শুরু হয়েছে একাধিক যুদ্ধ। যা থামাতে তৎপর হয়ে উঠেছেন ট্রাম্প। এমনকি ভারত-পাকিস্তানের মধ্যে যুদ্ধ বন্ধের কৃতিত্ব নিজের ঘাড়েই নিয়েছিলেন তিনি। তবে ভারতের তরফে ট্রাম্পের এই দাবিকে খারিজ করা হয়েছিল। অন্যদিকে হোয়াইট হাউসের প্রেস সেক্রেটারি ক্যারোলিন লিভিট গত জুলাইয়ে এক সাংবাদিক সম্মেলন থেকে বলেছিলেন, বিভিন্ন দেশের যুদ্ধ থামাতে মধ্যস্ততা করছেন ট্রাম্প। এর জন্য তাঁকে নোবেল শান্তি পুরস্কার দেওয়া উচিৎ। ফলে বিভিন্ন মহলে প্রশ্ন উঠছে, তাহলে কি শুধু নোবেলের কারণেই বিভিন্ন দেশের যুদ্ধ থামাতে উঠে পড়ে লেগেছেন ট্রাম্প ?